खुद में बदलाव लाएं, शक्ति हासिल करें महिलाएं
स्टोरी 1 : इस रविवार शाम बॉलीवुड की कई फिल्मों में दिखाया गया मुंबई का प्रसिद्ध षणमुखानंद हॉल यंग अचीवर्स के सम्मान में धीरे-धीरे भर रहा था। मंच पर परदा गिरा हुआ था। हर तीस सेकंड में दो बच्चियां, एक गुलाबी फूलों वाला फ्रॉक पहनी और दूसरी किसी कराटे की ड्रेस में इधर-उधर दौड़ रही थीं, कभी परदा खींचकर मंच के पीछे चली जातीं और कभी प्रकट होतीं, खिलखिलातीं। दर्शकों को शायद लगा हो कि किसने इन शरारती बच्चियों को खुला छोड़ दिया है।
जब परदा ऊपर उठा तो हमने उन्हीं बच्चियों को उनकी नेम प्लैट के साथ ठीक से जमाई कुर्सियों पर एक-दूसरे के निकट बैठने के लिए झगड़ते देखा। उन्हें दूर-दूर बिठाया गया था लेकिन, वे पास-पास बैठने पर जोर दे रही थीं। आयोजकों के सामने इसके अलावा कोई विकल्प नहीं था कि उन्हें मर्जी मुताबिक बैठने दें। फिर दोनों ने एक हाथ से एक-दूसरे को पकड़ा और दूसरा हाथ दर्शकों की ओर हिलाने लगीं। इसमें निश्छलता थी, कहीं कोई गर्व की भावना नहीं थी। ऐसा लग रहा था कि उन्हें अहसास नहीं था कि अंतरराष्ट्रीय महिला दिवस के पहले वे उन छह युवा महिला अचीवर्स में थीं, जिन्हें उस शाम श्री षणमुखानंद वार्षिक अवॉर्ड से नवाज़ा जा रहा था। इसके तहत 50 हजार रुपए नकद, लैपटॉप और प्रशस्ति-पत्र प्रदान किया जाना था।
दोनों में से एक लखनऊ की अनन्या वर्मा थी, जो नौवीं की छात्रा है और दूसरी श्रीनगर की तजमुल इसलाम, जो देश की सबसे कम उम्र किक बॉक्सिंग वर्ल्ड चैंपियन हैं। अनन्या अगले साल मात्र पांच साल की उम्र में 10वीं कक्षा पास कर लेगी और इस तरह अपनी 17 वर्षीय बहन सुषमा को मात दे देगी, जिसने 7 वर्ष की उम्र में यह उपलब्धि हासिल की थी। फिलहाल वह 15 साल की उम्र में माइक्रोबायोलॉजी में एमएससी करके पीएचडी कर रही है। रोजंदारी पर काम करने वाले व्यक्ति की बेटी अनन्या को टेबल पर खड़ा करना पड़ा, क्योंकि उसे पहनाया जाने वाला हार उससे बड़ा था। उसने बड़ी आसानी से रामचरितमानस की चौपाइयां सुना दीं। विभिन्न देशों के 90 मुक्केबाजों को हराकर वर्ल्ड चैंपियन बनी तजमुल इस्लाम ने अनन्या को हार पहनाते ही खुशी प्रकट की। सम्मानितों में मुंबई के ऑटो रिक्शाचालक की 27 वर्षीय बेटी प्रेमा जयकुमार थीं, जिन्होंने 2013 की सीए परीक्षा प्रथम स्थान से पास की और मेरठ की दृष्टिहीन 10 वर्षीय रिदा जेहरा भी थीं, जिसने भगवद गीता के सारे 18 अध्याय सुनाए। अन्य में एवरेस्ट चढ़ने वाली सबसे कमउम्र भारतीय तेलंगाना की मालवथ पूर्णा और अनन्या की बहन सुषमा शामिल थीं। इन सबने सिद्ध किया कि पेशवर लक्ष्य हासिल करने के लिए गरीबी कोई बाधा नहीं है।
स्टोरी 2 : यदि आप 8 मार्च के बाद मुंबई-सूरत इंटरसिटी एक्सप्रेस में यात्रा करने वाले हैं तो हो सकता है कि फर्स्ट क्लास के कम्पार्टमेंट में आपके टिकट नीरू वाधवा अथवा राधा अय्यर चेक करें। इस तरह लंबी दूरी की ट्रेन पर महिला टिकट निरीक्षकों की शुरुआत हो जाएगी और महिला सशक्तीकरण की दिशा में एक और आयाम खुल जाएगा। अब तक महिला टिकट निरीक्षक केवल उपनगरीय ट्रेनों के महिला कम्पार्टमेंट और प्लैटफॉर्म पर ही होती थीं। 18 अन्य महिला प्रशिक्षुओं के तीन माह का ट्रायल रन पूरा होने के बाद महिलाओं को स्लीपर क्लास व जनरल कम्पार्टमेंट में भी महिला निरीक्षकों का प्रवेश हो जाएगा। इन सारे मामलों में अज्ञात क्षेत्रों में प्रवेश का साहस दिखाने से ही इन महिलाओं का सशक्तीकरण हुआ है फिर उनकी उम्र चाहे जो भी रही हो। सामूहिक रूप से उन्होंने दिखा दिया है कि साधारण लोग दृढ़ निश्चय कर लें तो असाधारण उपलब्धियां हासिल कर सकते हैं।
फंडा यह है कि  युवा भारतीय महिलाओं ने साबित कर दिया कि सशक्त बनने के लिए खुद में साहसपूर्वक बदलाव लाना अपरिहार्य है।
एन. रघुरामन
मैनेजमेंट गुरु
raghu@dbcorp.in
hin_Deva hin_Deva hin_Deva hin_Deva hin_Deva hin_Deva hne_Deva bho_Deva lmo_Latn